Πολύ σοβαρός για να δυσκολευτεί στην Κέρκυρα αποδείχθηκε ο ΠΑΟΚ!



Απόλυτα συγκεντρωμένη και αποτελεσματική, η ομάδα του Λουτσέσκου καθάρισε 3-0 και -έστω και εν αναμονή των αποτελεσμάτων ΑΕΚ και Ολυμπιακού- πέρασε στην κορυφή της βαθμολογίας.



Ο εκπληκτικός Μάτος έδειξε και πάλι τον δρόμο στον «δικέφαλο», πετυχαίνοντας το τέταρτο γκολ του στη Σούπερ Λίγκα (και έβδομο συνολικά στη σεζόν).



Ένα όμορφο -αλλά τυχερό- γκολ του Κάμπος και ένα ακόμα από τον εξαιρετικό Πέλκα διαμόρφωσαν το σκορ της πέμπτης σερί νίκης του ΠΑΟΚ στο πρωτάθλημα.



Κάντε κλικ εδώ για να δείτε τα γκολ και τις καλύτερες στιγμές του ματς, μέσα από τα επίσημα στιγμιότυπα της Nova.



Πώς έπαιξε



Χωρίς εκπλήξεις -μιας και η μη χρησιμοποίηση του Αλεξάνταρ Πρίγιοβιτς στο αρχικό σχήμα δεν λογιζόταν ως τέτοια- ήταν η ενδεκάδα που επέλεξε ο Ραζβάν Λουτσέσκου. Ο Ρουμάνος παρέταξε την ομάδα του με το γνώριμο 4-2-3-1, που είχε τους Μαουρίτσιο-Τσίμιροτ στα χαφ και βασικούς ξανά τους Πέλκα, Λημνιό, Κουλούρη. Έτσι, ο ΠΑΟΚ παρατάχθηκε ως εξής στον αγωνιστικό χώρο:







Το ματς



Με σιγουριά και αυτοπεποίθηση ότι θα φύγει από την Κέρκυρα νικητής μπήκε στο παιχνίδι ο ΠΑΟΚ. Και γιατί να μην το ένιωθε εξάλλου; Ήξερε πως -ακόμα κι αν σιγήσουν όλα του τα όπλα- θα καθάριζε ο γνωστός (του) λυτρωτής. Τι σημασία είχε λοιπόν που ο Κουλούρης δεν εξαργύρωσε την υπεροχή που πήρε από το πρώτο κιόλας λεπτό ο ΠΑΟΚ με το τετ-α-τετ που του κέρασε ο Πέλκας; Που πλάσαρε πάνω στον Κουτζαβασίλη στην πρώτη μεγάλη ευκαιρία του «δικεφάλου»; Ο Λέο Μάτος θα αναλάμβανε εκείνος να του… δείξει πώς στέλνουν την μπάλα στα δίχτυα.



Αρκούσε λοιπόν ένα ωραίο χτύπημα φάουλ του Βιεϊρίνια και η… γνώριμη κίνηση του προωθημένου Βραζιλιάνου στην περιοχή, για να πετύχει ένα γκολ-σήμα κατατεθέν του (με προβολή) και να απλοποιήσει από νωρίς τα πράγματα. Έτσι, ο ΠΑΟΚ απαλλάχθηκε γρήγορα από το όποιο άγχος. Μπορούσε να ψάξει με την άνεσή του το δεύτερο γκολ που θα καθάριζε πρόωρα το παιχνίδι.



Και μπορεί να το έκανε κυρίως από μακριά (με Μαουρίτσιο, Κάμπος και Βιεϊρίνια να δοκιμάζουν τα πόδια τους), αλλά ταυτόχρονα η μόνη απειλή που ένιωθε ήταν με το ίδιο τρόπο (σε σουτ του Ζορμπά που έφυγε λίγο άουτ).







Αυτό που δεν έγινε όμως στο πρώτο ημίχρονο -να τελειώσει δηλαδή ο ΠΑΟΚ τη σεμνή τελετή- έγινε στα πρώτα κιόλας λεπτά του δεύτερου. Έστω λοιπόν κι αν χρειάστηκε αρκετή δόση τύχης -μιας και ο Κάμπος πιθανότατα ήθελε να σεντράρει από τα αριστερά και όχι να «κρεμάσει» τον Κουτζαβασίλη- η ομάδα του Λουτσέσκου πέτυχε αυτό που ζητούσε. Και ο ίδιος ο Ρουμάνος δε έχασε την ευκαιρία να το εκμεταλλευτεί και να δώσει χρόνο συμμετοχής και σε Πρίγιοβιτς-Μακ (περνώντας τους στο παιχνίδι στις θέσεις των Κουλούρη-Λημνιού). Χωρίς αυτό να σημαίνει βέβαια ότι ο «δικέφαλος» χαλάρωσε.



Συνεχίζοντας λοιπόν στον ίδιο ρυθμό, οι φιλοξενούμενοι επιδίωξαν να διευρύνουν το σκορ. Και κυρίως ο Πέλκας φάνηκε να το ‘χει πάρει… προσωπικά. Έτσι, άγγιξε πρώτα μια γκολάρα (με απευθείας βολέ έξω από την περιοχή που έφυγε λίγο πάνω από την εστία). Πλησίασε ξανά στο να σκοράρει με κοντινή κεφαλιά από άψογη σέντρα του Μάτος.



Και τελικά ανταμείφθηκε για την εξαιρετική εμφάνισή του (με κοντινό πλασέ αφότου κέρδισε κόντρες μέσα στην περιοχή). Το ίδιο θα μπορούσε, δε, να συμβεί και με τον Μαουρίτσιο, ωστόσο η όμορφη εκτέλεση φάουλ στο 90’ σταμάτησε στο δοκάρι και γλίτωσε την Κέρκυρα από ακόμα βαρύτερη ήττα.







Δείτε πώς παρακολουθήσατε σε real time την εξέλιξη του αγώνα από το control room του sport-fm.gr





Οι συνθέσεις των ομάδων

Κουτζαβασίλης, Σπίνουλας, Ιωάννου, Γρομητσάρης, Αναστασίου, Ντιόγκο, Μπάουμαν (63’ Ρόλε), Γεωργίου, Κόντος (75’ Γεωργακόπουλος), Ζορμπάς, Μυτίδης (60’ Τουράμ)Γιαννακόπουλος, Γκράσι, Κρητικός, ΠαμλίδηςΠασχαλάκης, Βαρέλα, Μαλεζάς, Μάτος, Βιεϊρίνια, Τσίμιροτ, Μαουρίτσιο, Κάμπος (79’ Μπίσεσβαρ), Πέλκας, Λημνιός (59’ Μακ), Κουλούρης (59’ Πρίγιοβιτς)Ρέι, Κρέσπο, Δεληγιαννίδης, ΣάκχοφΤζήλος (Λάρισας)Δίπλαρης (Καρδίτσας), Σπυρόπουλος (Ανατ. Αττικής)ΕΑΚ Κέρκυρας ON DEMAND: Όλα τα ρεπορτάζ στο επίσημο κανάλι του ΣΠΟΡ FM στο youtube